Dinasti Lý

**Dinasti Lý** (, , chữ Nôm: 茹李, chữ Hán: 朝李, Vietnam: *triều Lý*), secara rasminya **Đại Cồ Việt** (chữ Hán: 大瞿越) dari 1009 hingga 1054 dan **[[Đại Việt]]** (chữ Hán: 大越) dari 1054 hingga 1225, merupakan sebuah dinasti Vietnam yang wujud dari tahun 1009 hingga 1225. Ia diasaskan oleh Lý Công Uẩn selepas beliau menggulingkan Dinasti Lê Awal. Dinasti ini berakhir apabila maharani pemerintah Lý Chiêu Hoàng (ketika itu berusia lapan tahun) dipaksa turun takhta pada tahun 1225 demi memihak kepada suaminya, Trần Cảnh. Dinasti ini bertahan selama 216 tahun. Semasa pemerintahan Lý Thánh Tông, nama rasmi negara telah ditukar daripada Đại Cồ Việt kepada Đại Việt, iaitu nama yang kekal sebagai nama rasmi Vietnam sehingga awal abad ke-19.

Dari segi domestik, walaupun maharaja-maharaja Lý berpegang teguh kepada ajaran Buddha, pengaruh Konfusianisme dari China semakin meningkat. Hal ini ditandai dengan pembukaan Kuil Kesusasteraan (Văn Miếu) pada tahun 1070, yang dibina untuk penghormatan kepada Konfusius dan para pengikutnya. Menjelang enam tahun kemudian, pada tahun 1076, Quốc Tử Giám (Guozijian) telah ditubuhkan dalam kompleks yang sama. Pada peringkat awal, pendidikan di institusi ini terhad kepada anak-anak maharaja, keluarga diraja, serta golongan mandarin dan bangsawan, menjadikannya institusi pengajian tinggi pertama di Vietnam. Peperiksaan diraja pertama telah diadakan pada tahun 1075, dan Lê Văn Thịnh menjadi Trạng Nguyên (Zhuangyuan) pertama dalam sejarah Vietnam.

Dari sudut politik, dinasti ini menubuhkan sistem pentadbiran yang berasaskan kedaulatan undang-undang, dan bukannya prinsip pemerintahan autokratik. Mereka memilih Benteng Đại La sebagai ibu kota, yang kemudiannya dinamakan Thăng Long dan seterusnya dikenali sebagai Hanoi. Dinasti Lý mengekalkan kekuasaan mereka sebahagiannya kerana kekuatan ekonomi, kestabilan politik, dan sokongan umum rakyat, berbanding kebergantungan kepada kekuatan ketenteraan seperti dinasti-dinasti terdahulu. Keadaan ini mewujudkan satu duluan sejarah bagi dinasti-dinasti selepasnya, kerana sebelum Dinasti Lý, kebanyakan dinasti Vietnam hanya bertahan dalam tempoh singkat dan sering merosot selepas kemangkatan pengasasnya.

Cendekiawan bangsawan seperti Lê Văn Thịnh, Bùi Quốc Khái, Doãn Tử Tư, Đoàn Văn Khâm, Lý Đạo Thành dan Tô Hiến Thành telah memberikan sumbangan besar dari segi kebudayaan dan politik, yang membolehkan dinasti ini berkembang dan bertahan selama 216 tahun.

## Sejarah
Maharaja terakhir Dinasti Lê Awal, Lê Long Đĩnh yang tidak popular, mangkat pada tahun 1009. Putera Mahkota baginda masih terlalu muda untuk mewarisi takhta. Oleh itu, ahli-ahli istana diraja, termasuk pegawai Đào Cam Mộc dan sami Buddha Vạn Hạnh, memutuskan untuk melantik jeneral Lý Công Uẩn sebagai maharaja baharu Đại Cồ Việt.

Pengasas Dinasti Lý, Lý Công Uẩn, berketurunan Min Cina (dari Kerajaan Min, wilayah Fujian masa kini). Identiti bapa kandungnya tidak diketahui, manakala hanya diketahui bahawa ibunya berketurunan keluarga Phạm. Latar belakang Cina beliau, sekurang-kurangnya dari sebelah bapa, telah diterima oleh sejarawan Vietnam Trần Quốc Vượng. Bapa angkatnya, Lý Khánh Văn berasal daripada puak Vietik *Tao-hua* dari kawasan tanah tinggi daerah Feng.

Lý Công Uẩn dilahirkan pada tahun 974 Masihi di kawasan Cổ Pháp, wilayah Bắc Giang (kini Từ Sơn, wilayah Bắc Ninh). Pada usia tiga tahun, beliau ambil sebagai anak angkat oleh sami pagoda Cổ Pháp, yang bernama Lý Khánh Văn, dan mengambil nama keluarga Lý. Kebijaksanaan dan penampilan beliau yang menarik telah menarik perhatian sami Zen terkenal Vạn Hạnh, yang menganggapnya sebagai seorang kanak-kanak luar biasa. Setelah dewasa, Lý Công Uẩn menyertai pengawal istana dan meningkat naik dalam hierarki ketenteraan sehingga menjadi komander. Pada tahun 1009, beliau menggantikan Lê Long Đĩnh dan secara rasmi mengasaskan Dinasti Lý.

### Pemindahan ibu kota
Setahun selepas pertabalannya, pada tahun 1010, Lý Thái Tổ memulakan pemindahan ibu kota dari Hoa Lư (Ninh Bình) ke Đại La (Hà Nội) dan menamakannya semula sebagai Thăng Long. Beliau mengeluarkan Surat Perintah Pemindahan Ibu Kota untuk mengumumkan rancangan tersebut.

Keputusan ini memberi pengaruh besar terhadap Vietnam, membuka era kegemilangan dinasti Lý. Dinasti-dinasti berikutnya seperti Trần, Lê dan Mạc terus menggunakan Hà Nội sebagai ibu kota, begitu juga dengan Republik Sosialis Vietnam pada masa kini.

### Krisis tiga putera
Pada tahun 1028, Lý Thái Tổ mangkat pada usia 55 tahun dengan gelaran anumerta Thần Vũ Hoàng Đế (神武皇帝) dan dikebumikan di Makam Diraja Thọ Lăng.

Semasa pengebumiannya, kebanyakan pegawai istana menjangkakan putera mahkota Lý Phật Mã (Putera Khai Thiên) akan menaiki takhta. Bagaimanapun, tiga abang baginda — Putera Đông Chinh (Đông Chinh Vương), Putera Dực Thánh (Dực Thánh Vương) dan Putera Vũ Đức (Vũ Đức Vương) menentang keputusan tersebut dan menyerang istana dengan tentera mereka sendiri untuk merebut takhta Putera Khai Thiên.

Lý Phật Mã mengetahui rancangan ini, lalu menutup semua pintu istana dan mengatur pengawal bagi perlindungan. Bagaimanapun, sida baginda, Lý Nhân Nghĩa menasihatinya untuk menghadapi pemberontak. Lý Phật Mã membenarkan Lý Nhân Nghĩa memimpin tentera istana menyerang abang-abangnya. Lý Nhân Nghĩa berjaya menangkap Vũ Đức Vương, manakala dua putera lain melarikan diri.

Lý Phật Mã kemudian ditabalkan sebagai maharaja dengan nama kuil Lý Thái Tông. Baginda menunjukkan pengampunan kepada semua yang menentangnya dan memaafkan dua abangnya, Đông Chinh Vương dan Dực Thánh Vương, membenarkan mereka kembali ke jawatan asal. Maharaja juga mengeluarkan peraturan yang mewajibkan pegawai kerajaan membuat ikrar taat setia tahunan, dengan hukuman berat bagi mereka yang mengingkarinya.

### Zaman kegemilangan
Semasa pemerintahan Lý Thái Tổ dan penggantinya, Dinasti Lý menumpukan usaha untuk mengukuhkan pemerintahan dalaman, memperluas pengaruh wilayah, dan melindungi negara daripada ancaman luar. Dari segi pentadbiran, ekonomi diperkukuh terutama dalam sektor pertanian, manakala sistem undang-undang pertama Vietnam selepas merdeka daripada China diperkenalkan melalui Hình thư (Kementerian Hukuman). Sistem pendidikan berdasarkan peperiksaan diraja ala China juga dibangunkan untuk melahirkan pegawai kerajaan yang berkemahiran.

Dalam memperluas pengaruh wilayah, istana diraja mengamalkan dasar perkahwinan dengan memberikan puteri kepada pembesar tempatan, sekali gus mengukuhkan hubungan dengan keluarga diraja. Pemberontakan dan pihak yang tidak setia diselesaikan dengan tindakan ketenteraan oleh putera-putera yang diarahkan oleh maharaja. Dari sudut luar, dinasti ini berjaya mengekalkan keamanan dengan menyelesaikan pertikaian kecil dengan Dinasti Song dan mempertahankan negara daripada pencerobohan Nanzhao dan Champa. Salah satu peristiwa penting ialah penukaran nama negara daripada Đại Cồ Việt kepada Đại Việt pada 1054 semasa pemerintahan Lý Thánh Tông, yang menjadi pelopor kepada era kegemilangan dinasti.

Dinasti Lý juga memulakan *[[Nam tiến]]*, peluasan ke selatan, dengan menghadapi Kerajaan Champa. Pada tahun 1069, Champa mendapat sokongan Dinasti Song dan menghentikan pembayaran ufti kepada Đại Việt. Sebagai tindak balas, Lý Thánh Tông memimpin ekspedisi ketenteraan menentang Champa, berjaya menawan Raja Rudravarman III dan memaksa beliau menandatangani perjanjian menyerahkan tiga wilayah — Địa Lí, Ma Linh, dan Bố Chính (sekarang Quảng Trị dan Quảng Bình) kepada Đại Việt serta meneruskan sistem ufti.

Dalam sektor domestik, maharaja-maharaja Lý memperkukuh pertanian dengan membina dan membaiki empangan serta terusan, dan membenarkan tentera kembali ke kampung untuk bekerja enam bulan setiap tahun. Pemerintahan berpusat dan teratur ini mencontohi model China. Pada tahun 1070, Lý Thánh Tông menubuhkan *[[Guozijian|Quốc Tử Giám]]* (Akademi Diraja) dan *[[Kuil Kesusasteraan, Hanoi|Văn Miếu]]* (Kuil Konfusianisme) bagi memajukan pendidikan. Peperiksaan pegawai kerajaan diadakan buat pertama kali pada 1075, dan institut latihan perkhidmatan awam ditubuhkan pada 1076. Struktur hierarki rasmi pegawai kerajaan disusun pada 1089, dengan sembilan darjah pegawai sivil dan tentera.

Selepas kemangkatan Lý Thánh Tông pada 1072, putera mahkota Càn Đức dinaikkan takhta sebagai Lý Nhân Tông pada usia tujuh tahun, dengan Permaisuri Dương menjadi pemangku. Namun demikian, pemangku ini digulingkan setahun kemudian oleh ibu Lý Nhân Tông, Gundik Ỷ Lan, yang memerintahkan bekas permaisuri dikubur hidup-hidup bersama lebih 70 pembantu. Ỷ Lan kemudiannya menjadi pemangku dengan bantuan Canselor Lý Thường Kiệt.

Ketegangan dengan Dinasti Song memuncak pada 1075 apabila Canselor Song, Wang Anshi melaporkan bahawa Đại Việt telah lemah akibat serangan Champa. Song merancang untuk menakluk negara itu, lalu Lý Nhân Tông melancarkan serangan balas ke wilayah Song. Lý Thường Kiệt mengetuai tentera menawan Qinzhou dan Lianzhou, serta mengepung Yongzhou (sekarang Nanning), yang jatuh pada 1076 dengan pembunuhan 58,000 penduduk. Tentera Song membalas, tetapi berjaya dihalang di Pertempuran Như Nguyệt (1077), dan akhirnya perjanjian damai ditandatangani, dengan Song mengembalikan wilayah yang ditawan dan mengiktiraf Lý Nhân Tông sebagai Raja Nam Bình.

Era ini menandakan zaman kegemilangan Dinasti Lý, di mana negara diperkukuh secara politik, ekonomi, dan budaya, sistem pendidikan diperluas, pertahanan negara diperkuatkan, serta pengaruh Đại Việt di rantau Asia Tenggara diperkukuh.

### Krisis pengganti

Lý Nhân Tông merupakan maharaja yang memerintah paling lama dalam sejarah Vietnam. Beliau tidak mempunyai anak, lalu anak saudaranya, Lý Dương Hoán, yang dijadikan anak angkat, dipilih sebagai putera mahkota. Lý Nhân Tông mangkat pada 1128 dan Lý Dương Hoán menaiki takhta pada usia 11 tahun dengan nama kuil Lý Thần Tông, menandakan peralihan takhta dari garis utama kepada garis keturunan sampingan. Thần Tông meninggal muda selepas 10 tahun memerintah, dan putera mahkota Lý Thiên Tộ dinaikkan menjadi Lý Anh Tông pada usia tiga tahun.

Semasa pemerintahan Lý Thần Tông, permaisurinya Cảm Thánh menjadi pemangku takhta, dan kekasihnya, Đỗ Anh Vũ semakin meningkat pengaruhnya dalam istana. Usahanya untuk ditangkap oleh beberapa pegawai istana digagalkan melalui campur tangan permaisuri, dan Đỗ Anh Vũ kemudian dibenarkan kembali ke kedudukan lamanya, membalas dendam ke atas musuh-musuhnya sebelum mangkat pada 1158. Canselor seterusnya, Tô Hiến Thành, seorang kerabat Anh Vũ, terkenal kerana kesetiaan dan kepakarannya dalam menguruskan kempen ketenteraan menentang pemberontakan Thân Lợi dan Ngưu Hống.

Pada 1174, putera mahkota Lý Long Xưởng terlibat dalam skandal dengan salah seorang gundik maharaja dan digantikan oleh Lý Long Cán sebagai putera mahkota. Lý Anh Tông meninggal pada usia 40 tahun pada 1175, dan putera muda Lý Cao Tông dinaikkan takhta pada usia tiga tahun, dengan Tô Hiến Thành menjadi pemangku dan guru. Ibu Cao Tông, Gundik Đỗ menjadi permaisuri pemangku dan adiknya Đỗ An Di menjadi pembantu kuasa. Percubaan untuk mengembalikan takhta bagi Lý Long Xưởng gagal kerana kekuatan Tô Hiến Thành.

Selepas kemangkatan Tô Hiến Thành pada 1179, pemangku raja diganti beberapa kali: Đỗ An Di (1179–1188), Ngô Lý Tín (1188–1190), dan Đàm Dĩ Mông, adik permaisuri An Toàn. Semasa pemerintahan Lý Cao Tông, dasar korup membolehkan orang kaya membeli jawatan tinggi, beliau menikmati kehidupan mewah dan mengeksploitasi rakyat untuk membina istana, yang menyebabkan kemarahan rakyat dan berlakunya pemberontakan.

### Pemberontakan dan perang saudara

Pemberontakan Quách Bốc menjadi punca utama kemerosotan Dinasti Lý. Pada 1207, Gabenor Đoàn Thượng dari Hồng Châu (sekarang wilayah Hải Dương dan Hải Phòng) memberontak terhadap istana. Maharaja Lý Cao Tông menghantar jeneral Phạm Bỉnh Di, Phạm Du, Đàm Dĩ Mông dan lain-lain untuk menumpaskan pemberontakan itu. Walau bagaimanapun, Phạm Du disogok oleh Đoàn Thượng untuk menarik balik tenteranya dan memujuk maharaja menarik balik semua tentera.

Phạm Du kemudian dihantar ke Nghệ An untuk melatih tentera tetapi mula merekrut penjenayah bagi agendanya sendiri. Phạm Bỉnh Di berjaya mengalahkan Đoàn Thượng pada 1209. Namun begitu, Phạm Du memfitnah Bỉnh Di kepada maharaja, menyebabkan Bỉnh Di dan anaknya ditangkap. Untuk menyelamatkan tuannya, jeneral Quách Bốc menyerang istana, menawan takhta dan menobatkan Putera Lý Thầm sebagai maharaja baru.

Putera Lý Hạo Sảm melarikan diri ke Hải Ấp bersama ibunya, Permaisuri An Toàn, dan mendapat sokongan puak Trần di bawah Trần Lý serta jeneral Tô Trung Từ. Lý Hạo Sảm berkahwin dengan Trần Thị Dung, anak Trần Lý, dan dengan bantuan mereka berjaya menewaskan Quách Bốc. Walau bagaimanapun, kerajaan Đại Việt ketika itu telah berpecah kepada beberapa penguasa perang.

Setelah Lý Cao Tông mangkat pada 1210, Lý Hạo Sảm dinaikkan takhta sebagai Lý Huệ Tông. Jeneral Tô Trung Từ mendapat kuasa besar tetapi dibunuh oleh pegawai lain. Anak saudara beliau, Trần Tự Khánh mengumpul tentera dan mengancam ibu kota. Maharaja Huệ Tông terpaksa meminta bantuan Đoàn Thượng, tetapi mereka tewas dan maharaja melarikan diri ke Lạng Sơn.

Pada 1214, Tự Khánh menobatkan Lý Nguyên Hoàng sebagai maharaja boneka. Pada masa sama, penguasa perang Nguyễn Nộn menyerang ibu kota dan membakar semua istana, memaksa Tự Khánh dan maharaja berpindah ke Hà Nam. Negara kembali berpecah antara beberapa penguasa perang utama, iaitu Nguyễn Nộn, Tự Khánh, dan Đoàn Thượng. Menjelang akhir 1214, tentera Trần Tự Khánh berjaya merebut semula ibu kota dan menundukkan penguasa perang. Pada 1217, Đoàn Thượng menyerah diri dan diberi gelaran Putera Hồng. Menjelang 1220, semua penguasa perang kecil kecuali Nguyễn Nộn ditundukkan, dan Nguyễn Nộn meninggal dunia akibat penyakit pada 1229.

### Kebangkitan puak Trần
Pada musim sejuk 1216, Trần Thị Dung dianugerahkan gelaran Permaisuri. Ahli keluarga puak Trần dinaikkan ke jawatan penting dalam istana: Trần Tự Khánh menjadi canselor, abangnya Trần Thừa mendapat gelaran Marquis, dan anak Trần Thừa, Trần Liễu dianugerahkan gelaran Putera Phụng Cần.

Pada 1217, Maharaja Lý Huệ Tông diserang penyakit serius yang menyebabkan beliau hilang kewarasan. Beliau kadangkala memanggil dirinya Jeneral Syurga dan menari sepanjang hari sambil memegang pedang dan perisai. Pada ketika ini, kebanyakan urusan istana diuruskan oleh canselor Trần Tự Khánh, dan kuasa istana secara beransur-ansur beralih kepada puak Trần. Selepas kemangkatan Trần Tự Khánh pada 1223, Trần Thừa menggantikan jawatan canselor dan diberikan lebih banyak keistimewaan oleh maharaja.

### Penggulingan Lý Chiêu Hoàng

Maharaja Lý Huệ Tông tidak mempunyai anak lelaki sebagai pewaris. Kapten Trần Thủ Độ (sepupu Trần Thừa) memutuskan bahawa puteri kedua maharaja, Puteri Chiêu Thánh, akan dinobatkan sebagai Ratu Đại Việt. Pada 1224, Huệ Tông turun takhta dan menyerahkan takhta kepada puteri yang dinobatkan itu. Lý Chiêu Hoàng, pada usia 6 tahun, menjadi permaisuri yang memerintah pertama di Vietnam.

Trần Thủ Độ mengurus semua urusan harian istana Lý. Beliau membawa Trần Cảnh, anak kedua Trần Thừa, menjadi penasihat rapat kepada ratu muda. Hubungan mereka berkembang rapat, dan Trần Thủ Độ mengatur perkahwinan mereka pada tahun berikutnya sebagai langkah untuk menamatkan pemerintahan Dinasti Lý. Trần Cảnh menjadi Permaisuri Dinasti Lý, dan pada 1226, Trần Thủ Độ memaksa Lý Chiêu Hoàng menyerahkan takhta kepada Trần Cảnh. Trần Thừa menjadi Pemangku Maharaja Bersara, menandakan pemindahan rasmi kuasa dari Dinasti Lý ke Dinasti Trần. Maharaja Lý Huệ Tông dipaksa membunuh diri di Kuil Chân Giáo, dan aristokrat Dinasti Lý dimusnahkan oleh Thủ Độ pada 1232.

Selepas kejatuhan Dinasti Lý, beberapa ahli keluarga diraja melarikan diri ke Korea dan menjadi jeneral dalam Dinasti Goryeo.

## Pentadbiran
Di peringkat pusat, di bawah maharaja terdapat jawatan *Thái*: *Tam Thái* bagi tiga golongan mandarin (*Thái sư*, *Thái bảo* dan *Thái phó*), serta *Thái úy* bagi pegawai ketenteraan. Di bawah jawatan *Thái* terdapat jawatan *Thiếu*, termasuk *Thiếu sư*, *Thiếu bảo*, *Thiếu phó* dan *Thiếu úy*.

Bagi pembahagian pentadbiran, pada 1010, Lý Thái Tổ menukar 10 bahagian *đạo* kepada 24 *lộ*. Setiap *lộ* dibahagikan lagi kepada *châu* (di kawasan pergunungan) atau *phủ* (di kawasan rendah), dan seterusnya kepada *huyện* dan *giáp*, serta di bawahnya *hương* dan *ấp*. Sistem ini turut mengenakan cukai ke atas tanah, garam, gading, dan hasil gunung.

Dari segi undang-undang, semasa Dinasti Lý, undang-undang di Đại Việt terutama berdasarkan perisytiharan maharaja, walaupun terdapat kod undang-undang yang merangkumi undang-undang sivil, jenayah, litigasi, dan undang-undang perkahwinan. Disebabkan para pemerintah Dinasti Lý berpegang teguh kepada ajaran Buddha, hukuman pada era ini tidak terlalu berat.

## Hubungan luar
Dinasti Lý mengekalkan hubungan perdagangan dengan negara China, Kerajaan Dali dan beberapa kerajaan lain di Asia Tenggara.

### Dinasti Song
Dalam hubungan luar, Vietnam bertindak sebagai negeri naungan kepada Dinasti Song, walaupun pada zaman kegemilangannya, Vietnam pernah menghantar tentera ke wilayah China untuk melawan Song semasa Perang Lý–Song. Pada 1016, Lý Công Uẩn dilantik sebagai *Jinghai Junjie Dushi* (Pesuruh Tentera Jinghai) dan dinobatkan sebagai *Giao Chi Quan Vuong* (Raja Giao Chi) oleh Maharaja Song. Pada 1028, Dinasti Song membalas ufti Lý sebagai pengiktirafan kuasa politik Dinasti Lý, dan pegawai Song turut hadir pada pengebumian raja Vietnam untuk pertama kali.

Ketegangan meningkat semasa pemerintahan Lý Nhân Tông (1072–1128), apabila tenteranya menawan Qinzhou, Lianzhou, dan Yongzhou di sempadan Lý–Song selepas serangan ke atas Champa. Pada 1075, perdana menteri Song, Wang Anshi memaklumkan Maharaja Song tentang kemerosotan kuasa Lý selepas kekalahan melawan Champa, yang mencetuskan Perang Lý–Song. Song melancarkan pencerobohan yang gagal, dan konflik berakhir selepas Lý Nhân Tông mencari perdamaian setelah kejayaan tentera Lý.

Semasa era Lý Anh Tông (1138–1175), Dinasti Song menukar nama Vietnam daripada *Jiaozhi* (*Giao Chi*) kepada *Annan* (*Annam*).

### Dinasti Jin
Pada 1168, Maharaja Jin Shizong menghantar utusan ke Thăng Long untuk menjalin hubungan dengan Dinasti Lý. Pada masa yang sama, utusan dari Dinasti Jin dan Song hadir di istana Lý, namun Maharaja Lý Anh Tông mengarahkan supaya kedua-dua pihak tidak bersemuka untuk mengelakkan ketegangan.

### Dali
Pada 1013, pentadbiran di wilayah gunung Vị Long (kini tenggara Yunnan) berlakunya pemberontakan yang dipimpin oleh Hà Trắc Tuấn, yang bekerjasama dengan kerajaan Dali. Tentera Dali dan pemberontak berserta sokongan puak peribumi menyerang Đại Cồ Việt pada musim bunga 1014 dengan anggaran 30,000 tentera. Mereka menawan wilayah Bình Nguyên (sebahagian tenggara Yunnan dan wilayah Hà Giang), menunggu bala tentera Lý. Lý Thái Tổ menghantar tentera dan menumpaskan pemberontak, menangkap jeneral Dali Yang Zhanghe, dan keamanan dipulihkan di sempadan gunung pada tahun-tahun berikutnya.

### Champa
Dinasti Lý juga menjalin hubungan perdagangan dengan Champa dan berperang dalam dua pertempuran utama pada 1044 dan 1069 dalam Perang Cham–Vietnam.

## Agama

Agama utama semasa Dinasti Lý ialah Buddhisme. Maharaja pertama Dinasti Lý merupakan seorang sami Buddha dan mendapat sokongan daripada pemimpin-pemimpin Buddha. Para maharaja Lý bertindak sebagai penyumbang dan penaung *[[Sangha]]* Buddha, menjadikan Buddhisme sebagai agama rasmi negara. Ahli keluarga diraja dan golongan bangsawan sering menziarahi kuil, menyokong pembinaan pagoda, malah ada yang memasuki kehidupan monastik, dan turut aktif dalam amalan Buddha. Pemerintahan kerajaan berlandaskan idea dan undang-undang Buddha. Maharaja membina pagoda untuk memperingati kemenangan tentera, contohnya selepas Lý Thường Kiệt mengalahkan Dinasti Song, pagoda Bao An dibina sebagai tanda kesyukuran kepada Buddha.

Selain Buddhisme, maharaja juga mengambil bahagian dalam upacara keagamaan lain yang melibatkan roh tempatan serta dewa-dewa seperti Indra dan Brahma. Kuil turut dibina untuk memperingati Trung bersaudari dan wira legenda Phung Hung. Ahli monastik diberi hak istimewa seperti bebas cukai dan tanggungjawab ketenteraan. Satu prasasti batu dari 1209 di Kuil Bao An mencatatkan bahawa maharaja menderma 126 ekar tanah kepada golongan sami, tiga ekar untuk penjaga pagoda dan festival rohani. Maharaja Lý Thánh Tông juga memerintahkan pembinaan Kuil Kesusasteraan dan menugaskan arca Duke Zhou dan Konfusius bagi memperkukuh pendidikan dan budaya Konfusianisme.

## Catatan

## Bibliografi
* Cœdès, George. (1966). ''The Making of South East Asia'' (illustrated, reprint ed.). University of California Press. . Retrieved 7 August 2013.
* 
* 
* 
*